Document ID: /roh_data/filtered/fineweb-2-filterrobots_roh.jsonl.gz/68048

Sco quai che Thomas Ziegler, il manader da project da l’Ovra electrica da Turig EWZ ha ditg envers RTR, sajan ins il mument vi dal sclerir ils problems da la turbina ch’haja in dischequiliber che chaschunia vibraziuns nunspetgadas. Sch’ins possia quest onn anc entschaiver cun la fasa da test, na saja betg anc cler. Finamira saja da pudair profitar da la luada da la naiv l’avrigl, uschia Ziegler.
Lavurs tenor plan
Uschiglio haja funcziunà tut tenor plan, accidents n’haja dà nagins. Era quai che pertutgia la renaturaziun, sajan las lavurs a fin, ha Ziegler explitgà. Fitg allegraivel saja ch’ins haja pudì dar quasi tut las lavurs a firmas indigenas. En tut èn vegnids investids radund 16 milliuns francs en la nov’ovra idraulica che nizzegia l’aua da l’aual Adont. La tschiffada d’aua sa chatta sut Cre digl Lai a Mundaditsch sin 1740 meters sur mar. La lingia da pressiun ha ina lunghezza da 4,2 kilometers. L’ovra vegn a producir radund diesch milliuns uras kilowatt ad onn. Quai correspunda al diever da circa 2'500 chasadas.